શિલ્પાએ બે હાથ ખોલીને તેને બાહુપાશમાં આવવાનો ઈશારો કર્યો. રૂમના એકાંતમાં વિજય ભાન ભૂલી ગયો હતો. શિલ્પાએ તેને બાથ ભરીને બાથરૂમના દરવાજા તરફથી અડધી ગોળ ફરી અને વિજયનું મોં બાથરૂમની વિરુધ્ધ દિશામાં કરી નાંખ્યું. બસ આ જ સમયે બાથરૂમમાં દસ્તો લઈને સંતાયેલો જયેશ બહાર આવ્યો અને બાથભીડીને ઊભેલા વિજયના માથામાં બે હાથે પકડેલા દસ્તાને તાકાતથી ફટકારી દીધો. પહેલા જ હથોડામાં લોહીની શેરો ઉડીને શિલ્પાના મોઢાથી માંડીને રૂમની દીવાલોને લાલ કરી નાંખી. જો કે, પહેલો ઘા માર્યા પછી જયેશની હિંમત ભાંગી પડી. દસ્તાનો બીજો ફટકો મારવા ઊંચા થયેલા તેના હાથ થથરવા લાગ્યા. જ્યારે વિજય પહેલા જ ઘાથી તરફડીયા મારતો નીચે ફસડાઈ પડ્યો હતો. શિલ્પાએ જયેશને ગભરાયેલો જોઈ તેના હાથમાંથી હથોડો આંચકીને તેણે પોતે બે-ત્રણ ફટકા વિજયના માથામાં મારી દીધા. વિજય હજુ તરફડિયા મારતો હતો. વિજયની હત્યાના પ્લાન પ્રમાણે બન્ને અગાઉથી ઝેરી દવા પણ સાથે લાવ્યાં હતા. શિલ્પાએ હવે તરફડીયા મારતા વિજયને ઝેર પણ પીવડાવ્યું. આમ છતાં તેના શ્વાસ ડચકા ખાતા હતા અને આંખો મીંચાઈને પાછી ખૂલતી હતી. હવે શિલ્પાએ નાહવા જતા પહેલા કાઢીને બેડ પર મૂકેલા દુપટ્ટો ઉઠાવ્યો અને જયેશ સાથે મળીને કચકાઈને ગળે ટૂંપો આપ્યો. બસ એક મિનિટ માંડ થઈ અને વિજય કાયમ માટે શાંત થઈ ગયો. .